Sverre Støstad

Sverre Kornelius Eilertsen Støstad (1887–1959) var en norsk skogs- og anleggsarbeider og Arbeiderparti–politiker fra Trondheim. Han var stortingsrepresentant i sju perioder 1922–1949, sosialminister 1939–1945 og parlamentarisk leder for Ap i tre perioder. Han var stortingsrepresentant for valgkretsen Kjøpstedene i Sør-Trøndelag og Nord-Trøndelag fylker. I én periode (1925–1927) representerte han Norges Kommunistiske Parti.  
 Bakgrunn 
Han ble født på husmannsplassen Auntrøa under Støstad i Øvre Kvam i nåværende Steinkjer kommune. Han var først jord- og skogsarbeider frem til 1908, deretter anleggs- og bygningsarbeider frem til 1918. Fra 1918 var han bosatt i Trondheim og arbeidet som assistent ved Trondheims offentlige arbeidskontors håndverks- og handelsavdeling. Han var sosialrådmann i Trondheim 1945–1957.

 Politisk arbeid 
Støstad meldte seg inn i Arbeiderpartiet første gang i 1908 og fikk snart verv knyttet til arbeiderbevegelsen i Trondheim. Han var stortingsrepresentant for Arbeiderpartiet fra 1921, men ble med over til NKP da partiet ble etablert i 1923. Han ble i 1923 første formann i Norges Kommunistiske Parti (NKP) etter bruddet med Arbeiderpartiet. Han markerte seg tidlig som en del av NKPs høyrefløy og ble ikke gjenvalgt i 1925. Etter valget i 1924, der NKP gjorde et dårligere valg enn forventet, argumenterte Støstad for å samle de tre arbeiderpartiene. I tråd med dette deltok han på samlingskongressen mellom Arbeiderpartiet og Norges Socialdemokratiske Arbeiderparti i 1927, og ble følgelig ekskludert fra NKP. Han representerte deretter Arbeiderpartiet på Stortinget frem til 1949.

Støstad var blant annet parlamentarisk leder for Arbeiderpartiets stortingsgruppe i Hornsruds korte regjeringsperiode i 1928, 1935–1939 og 1945–1947, odelstingspresident 1935–1939, sosialminister i Johan Nygaardsvolds regjering 1939–1945, medlem av Regjeringsdelegasjonen som fungerende sjef for Sosialdepartementet og Forsyningsdepartementet 14.–31. mai 1945. Han satt i Trondheim bystyre 1922–1945, og hadde en rekke styreverv: styreformann for Regionsykehuset i Trondheim 1948-1959, formann Arbeidsløshetsrådet 1939-1947. Han var medlem av ordensrådet for St. Olavs Orden 1945-1951.

Det har vært hevdet at Støstad var Einar Gerhardsens førstevalg som avløser, da han i 1951 gikk av som statsminister og Oscar Torp overtok. Rolf Gerhardsen sier dette i sin biografi om broren, som imidlertid selv i ettertid sa at dette skyldtes en misforståelse. Historikeren Hans Olav Lahlum konkluderer likevel i sin bok om statsrådskifter i Arbeiderpartiet at «med all sannsynlighet var altså Sverre Støstad Gerhardsens hemmelige førstevalg som ny statsminister i 1951».Hans Olav Lahlum: Noen av oss har snakket sammen ... Personskifter i Arbeiderpartiet under Gerhardsen og Bratteli, Cappelen Damm 2010, side 57 ff.

 Referanser 

 Eksterne lenker 



Kategori:Norske sosialministre
Kategori:Ap-statsråder
Kategori:Norske statsråder 1940–1945
Kategori:Norske statsråder 1905–1940
Kategori:Stortingsrepresentanter fra Ap
Kategori:Stortingsrepresentanter fra NKP
Kategori:Stortingsrepresentanter for Trondheim og Levanger
Kategori:Stortingsrepresentanter 1945–1949
Kategori:Stortingsrepresentanter 1937–1945
Kategori:Stortingsrepresentanter 1934–1936
Kategori:Stortingsrepresentanter 1931–1933
Kategori:Stortingsrepresentanter 1928–1930
Kategori:Stortingsrepresentanter 1925–1927
Kategori:Stortingsrepresentanter 1922–1924
Kategori:Odelstingspresidenter
Kategori:NKPs ledere
Kategori:Rådmenn
Kategori:Norske anleggsarbeidere
Kategori:Personer fra Steinkjer kommune
Kategori:Personer fra Trondheim kommune